Na temelju članka 40. Statuta Grada Koprivnice («Glasnik Grada Koprivnice» broj 4/09., 1/12., 1/13. i 3/13. – pročišćeni tekst), Gradsko vijeće Grada Koprivnice na \_\_\_ sjednici održanoj \_\_\_\_\_\_\_\_godine, donijelo je

**PRAVILNIK**

**o stipendiranju studenata s područja Grada Koprivnice**

1. **OPĆE ODREDBE**

**Članak 1.**

Ovim Pravilnikom o stipendiranju studenata s područja Grada Koprivnice (u daljnjem tekstu: „Pravilnik“) propisuju se uvjeti za dodjelu stipendija studentima s područja Grada Koprivnice, javni natječaj za dodjelu stipendije, kriteriji za izradu liste reda prvenstva, osnovica i visina stipendije, ugovorne obveze, isplata stipendije, uvjeti za vraćanje i oslobađanje od obveze vraćanja stipendije, te ostala pitanja koja se odnose na prava i obveze korisnika studentskih stipendija Grada Koprivnice.

**Članak 2.**

Grad Koprivnica stipendira redovne studente s područja Grada Koprivnice na preddiplomskom, diplomskom i poslijediplomskom studiju, a koji imaju prijavljeno prebivalište na području Grada Koprivnice i to u neprekinutom trajanju od najmanje dvije godine.

**II. JAVNI NATJEČAJ**

**Članak 3.**

Povjerenstvo za stipendiranje studenata s područja Grada Koprivnice (u daljnjem tekstu: „Povjerenstvo“) temeljem odluke gradonačelnika Grada Koprivnice o raspisivanju javnog natječaja za dodjelu stipendija studentima s područja Grada Koprivnice za tekuću akademsku godinu, raspisuje javni natječaj za dodjelu stipendija studentima s područja Grada Koprivnice (u daljnjem tekstu: „Javni natječaj“).

Javni natječaj se objavljuje u lokalnom glasilu i na web stranici Grada Koprivnice tijekom rujna i traje najmanje 15 dana.

**Članak 4.**

Javni natječaj sadrži:

* uvjete i kriterije za dodjelu stipendije,
* naziv tijela kojem se prijave podnose,
* trajanje natječaja,
* rok u kojem će biti objavljeni rezultati natječaja i mjesto gdje će biti objavljeni,
* popis dokumentacije koja se prilaže.

**Članak 5.**

Za sudjelovanje na javnom natječaju potrebno je priložiti dokumentaciju, i to kako slijedi:

1. ispunjen i potpisan obrazac prijave na natječaj,
2. potvrdu o upisu na redovni preddiplomski ili diplomski studij s naznakom smjera i studijske grupe,
3. prijepis ocjena iz prethodne akademske godine, odnosno presliku svjedodžbe završnog razreda srednje škole i završnog ispita, presliku svjedodžbe o državnoj maturi i presliku potvrde o položenim ispitima državne mature - obvezni dio,
4. presliku obje strane osobne iskaznice studenta,
5. uvjerenje o prebivalištu PU Koprivničko-križevačke ukoliko podaci o trajanju prebivališta nisu vidljivi iz osobne iskaznice,
6. potvrdu o prosječnim mjesečnim primanjima članova domaćinstva za prethodnih 12 mjeseci odnosno izjavu o prosječnim mjesečnim prihodima za prethodnih 12 mjeseci ovjerenu kod javnog bilježnika (za poljoprivrednike),
7. potvrdu kojom se dokazuje postignut uspjeh na natjecanjima (Državna natjecanja),
8. izjavu o broju članova domaćinstva,
9. potvrdu Upravnog odjela za financije i poticanje poduzetništva Grada Koprivnice o plaćenim svim dospjelim potraživanjima od strane Grada Koprivnice za podnositelja i sve članove njegovog domaćinstva,
10. dokazi o statusu iz članka 15. ovog Pravilnika.

**Članak 6.**

Na temelju provedenog javnog natječaja, Povjerenstvo utvrđuje Listu reda prvenstva za dodjelu studentskih stipendija (u daljnjem tekstu: „Lista reda prvenstva“).

Na temelju Liste reda prvenstva gradonačelnik donosi zaključak o dodjeli studentskih stipendija u tekućoj akademskoj godini.

1. **KRITERIJI ZA IZRADU LISTE REDA PRVENSTVA**

**Članak 7.**

Lista reda prvenstva, utvrđuje se temeljem sljedećih kriterija:

- vrsta studija,

- godina obrazovanja,

- uspjeh u prethodnom obrazovanju,

- prihod po članu domaćinstva,

- nadareni studenti odnosno nadareni učenici (za prvu godinu studija),

- volontiranje.

**Članak 8.**

Broj bodova po kriteriju „vrsta studija“, utvrđuje se na sljedeći način:

|  |  |
| --- | --- |
| **VRSTA STUDIJA** | **BROJ BODOVA** |
| Sveučilišni studij | 20 |
| Stručni studij | 10 |

**Članak 9.**

Broj bodova po kriteriju „godina obrazovanja“, utvrđuje se na sljedeći način:

|  |  |
| --- | --- |
| **GODINA OBRAZOVANJA** | **BROJ BODOVA** |
| PREDDIPLOMSKI STUDIJ |  |
| I. godina | 10 |
| II. godina | 30 |
| III. godina | 40 |
| IV. godina | 50 |
| V. godina | 60 |
| DIPLOMSKI STUDIJ |  |
| I. godina | 60 |
| II. godina | 70 |
| III. godina | 80 |

**Članak 10.**

Broj bodova po kriteriju „uspjeh u prethodnom obrazovanju“ za 1. godinu preddiplomskog studija, utvrđuje se temeljem općeg uspjeha (prosjek ocjena svih predmeta završnog razreda, koji prosjek za učenike srednje i obrtničke škole uključuje i ocjene na završnom radu) u prethodnoj godini obrazovanja i to na sljedeći način:

|  |  |
| --- | --- |
| **OPĆI USPJEH** | **BROJ BODOVA** |
| Dovoljan (2) | 5 |
| Dobar (3) | 10 |
| Vrlo dobar (4) | 15 |
| Odličan (5) | 20 |

Broj bodova po uspjehu ostvarenom na obveznim ispitima državne mature (hrvatski jezik, strani jezik i matematika) utvrđuje se na sljedeći način:

|  |  |
| --- | --- |
| **VIŠA RAZINA (A)** | **BROJ BODOVA** |
| Dovoljan (2) | 2 |
| Dobar (3) | 3 |
| Vrlo dobar (4) | 4 |
| Odličan (5) | 5 |

|  |  |
| --- | --- |
| **NIŽA RAZINA (B)** | **BROJ BODOVA** |
| Dovoljan (2) | 1 |
| Dobar (3) | 2 |
| Vrlo dobar (4) | 3 |
| Odličan (5) | 4 |

Broj bodova općeg uspjeha zbraja se s brojem bodova po uspjehu ostvarenom na obveznim ispitima državne mature i dobije se „uspjeh u prethodnom obrazovanju“.

Broj bodova po kriteriju „uspjeh u prethodnom obrazovanju“ za studente na višim godinama preddiplomskog i diplomskog studija, utvrđuje se temeljem uspjeha (prosjek ocjena položenih predmeta prethodne godine studija, koji prosjek za studente prve godine diplomskog studija uključuje i ocjenu završnog rada) u prethodnoj godini obrazovanja i to na sljedeći način:

|  |  |
| --- | --- |
| **OPĆI USPJEH** | **BROJ BODOVA** |
| Dovoljan (2) | 20 |
| Dobar (3) | 30 |
| Vrlo dobar (4) | 40 |
| Odličan (5) | 50 |

**Članak 11.**

Broj bodova po kriteriju „prihod po članu domaćinstva“, utvrđuje se na temelju sljedećih dokumenata:

1. potvrde o prosječnim mjesečnim primanjima članova domaćinstva za prethodnih 12 mjeseci

- za umirovljenike – obavijesti o mirovinskim primanjima (odresci od mirovine) za prethodnih 12 mjeseci,

- za poljoprivrednike – (izjava o prosječnim mjesečnim prihodima za prethodnu godinu ovjerena kod javnog bilježnika),

b) izjave o broju članova domaćinstva.

Osnovica za određivanje broja bodova po kriteriju „prihod po članu domaćinstva“ je socijalna osnovica Grada Koprivnice, a broj bodova utvrđuje se na sljedeći način:

|  |  |
| --- | --- |
| **% OSNOVICE PO ČLANU**  **DOMAĆINSTVA** | **BROJ BODOVA** |
| 0 – 100 | 60 |
| 101 – 150 | 50 |
| 151 – 200 | 40 |
| 201 - 250 | 30 |
| 251 - 300 | 20 |
| 301 - 350 | 10 |
| više od 351 | 0 |

**Članak 12.**

Broj bodova po kriteriju „nadareni studenti“ utvrđuje se na sljedeći način:

|  |  |
| --- | --- |
| **NADARENI STUDENTI** | **BROJ BODOVA** |
| Objava stručnog rada u nacionalnom časopisu | 20 |
| Objava znanstvenog rada u nacionalnom časopisu | 40 |
| Izlaganje referata na nacionalno znanstvenom skupu | 40 |
| Dobivena fakultetska nagrada ili nagrada visoke škole | 50 |
| Objava znanstvenog rada u međunarodnom časopisu | 60 |
| sudjelovanje referatom na međunarodnom znanstvenom skupu | 60 |
| dobivena rektorova nagrada | stipendija |

**Članak 13.**

Broj bodova po kriteriju „nadareni učenici“ utvrđuje se na sljedeći način:

|  |  |
| --- | --- |
| **NADARENI UČENICI** | **BROJ BODOVA** |
| sudjelovanje na Državnom natjecanju | 30 |
| osvajanje 2. ili 3. mjesta na Državnom natjecanju | 60 |
| osvajanje 1. mjesta na Državnom natjecanju | 80 ili stipendija za studij iz područja iz kojeg je osvojeno 1. mjesto |

**Članak 14.**

Broj bodova po kriteriju „volontiranje“ utvrđuje se na sljedeći način:

|  |  |
| --- | --- |
| **SATI VOLONTIRANJA** | **BROJ BODOVA** |
| preko 100 sati godišnje | 30 |

Volontiranje je dobrovoljno ulaganje osobnog vremena, truda, znanja i vještina kojima se obavljaju usluge ili aktivnosti za dobrobit druge osobe ili za opću dobrobit, bez postojanja uvjeta isplate novčane naknade ili potraživanja imovinske koristi za obavljeno volontiranje, a obavljaju ih osobe na način predviđen Zakonom o volonterstvu.

Organizator volontiranja može biti svaka pravna osoba registrirana sukladno zakonu, koja organizira volontiranje sukladno odredbama Zakona o volonterstvu.

Status volontera dokazuje se potvrdom o volontiranju koja sadrži: osobne podatke o volonteru/volonterki, podatke o vremenu volontiranja, edukaciji, kratak opis volonterskih aktivnosti, potpis volonterki ili volontera, pečat i potpis osobe ovlaštene za zastupanje organizatora volontiranja kojima se jamči točnost navedenih podataka, te ocjena mentora – voditelja volontiranja.

**Članak 15.**

Osimbodova koji se ostvaruju temeljemkriterija utvrđenih u člancima 8., 9., 10., 11., 12., 13. i 14. ovog Pravilnika, kandidatima na natječaju dodjeljuju se dodatni bodovi prema određenom statusu, kako slijedi:

* studentu s invaliditetom – 50 bodova,
* studentu korisniku osobne invalidnine – 50 bodova,
* studentu korisniku doplatka za pomoć i njegu u punom iznosu – 50 bodova,
* djetetu poginulog ili nestalog hrvatskog branitelja iz Domovinskog rata - 50 bodova,
* djetetu hrvatskog ratnog vojnog invalida iz Domovinskog rata u visini od 20% do 40% invaliditeta – dodatni bodovi u visini 50 % od utvrđene invalidnosti roditelja,
* djetetu hrvatskog ratnog vojnog invalida iz Domovinskog rata u visini 50% invaliditeta i više – 50 bodova
* djetetu civilnih osoba s invaliditetom utvrđenom u visini 80% i više – 50 bodova,
* djetetu korisnika doplatka za pomoć i njegu u punom iznosu – 50 bodova,
* djetetu korisnika osobne invalidnine – 50 bodova,
* djetetu samohranog roditelja – 30 bodova,
* za svakog člana obitelji koji redovito studira –10 bodova,
* za jednog nezaposlenog roditelja (prijavljenog na Zavod za zapošljavanje - Područni ured Koprivnica) - 10 bodova,
* za oba nezaposlena roditelja (prijavljena na Zavod za zapošljavanje – Područni ured Koprivnica) - 20 bodova,
* za korisnike zajamčene minimalne naknade - 10 bodova.

Status iz stavka 1. ovog članka, dokazuje se rješenjem nadležnog tijela.

Samohranim roditeljem u smislu ovog Pravilnika smatra se roditelj koji ne živi u bračnoj ili izvanbračnoj zajednici i sam skrbi za svoju djecu.

Status samohranog roditelja dokazuje se izvodom iz matice umrlih (za umrlog roditelja) ili izvodom iz matice rođenih (ime jednog roditelja).

Status stradalnika Domovinskog rata dokazuje se uvjerenjem nadležnog tijela.

**IV. OSNOVICA I VISINA STIPENDIJE**

**Članak 16.**

Osnovica za određivanje visine stipendije je socijalna osnovica Grada Koprivnice.

Visinu stipendije čini umnožak osnovice i koeficijenta, kako slijedi:

|  |  |
| --- | --- |
| **KORISNICI STIPENDIJE** | **VISINA (kn)** |
| studenti | osnovica x 0,55 |

Za studente s područja Grada Koprivnice, polaznike preddiplomskog, diplomskog i poslijediplomskog studija koji se školuju izvan Republike Hrvatske, visina stipendije određuje se u dvostrukom iznosu od iznosa utvrđenog u stavku 1. ovog članka.

**Članak 17.**

Iznimno od odredbi ovog Pravilnika, gradonačelnik može odobriti studentske stipendije Grada Koprivnice i to:

* polaznicima redovnog preddiplomskog i diplomskog studija u Koprivnici,
* polaznicima redovnog poslijediplomskog sveučilišnog i specijalističkog studija koji kao redovni studenti upisuju poslijediplomski studij odmah po završetku diplomskog studija pod uvjetom da u vrijeme upisa nisu u radnom odnosu.

**Članak 18.**

Sudionici javnog natječaja, mogu uložiti prigovor gradonačelniku u roku 8 dana po primitku pisane obavijesti o rezultatima javnog natječaja.

O prigovoru iz stavka 1. ovog članka, odlučuje gradonačelnik u roku od 15 dana od primitka prigovora.

**V. UGOVORNE OBVEZE**

**Članak 19.**

Nakon odobrenja stipendije, korisnik stipendije i Grad Koprivnica zaključuju jednogodišnji ugovor o stipendiranju koji između ostalog sadrži:

* naziv ugovornih strana,
* naziv studija i obrazovni profil za koji je odobrena stipendija,
* visinu odobrene stipendije, dinamiku i način isplate,
* datum početka i završetka isplate stipendije,
* odredbe o međusobnim pravima i obvezama obzirom na trajanje obrazovanja, prekid i završetak obrazovanja,
* odredbe o obvezi obavljanja društveno-korisnog rada za potrebe Grada Koprivnice,

- odredbe o zadužnici,

* odredbe o uvjetima i početku vraćanja stipendije,
* odredbe o sankcijama za nepoštivanje ugovora,
* ostala prava i obveze ugovornih strana.

**VI. ISPLATA STIPENDIJE**

**Članak 20.**

Iznos stipendije isplaćuje se na žiro-račun korisnika do desetog u mjesecu za prethodni mjesec.

Isplata stipendije vrši se u dvanaest jednakih mjesečnih rata.

Pravo na isplatu stipendije korisnik ostvaruje i u godini koja slijedi iza zadnjeg završenog semestra uz uvjet da je zadržao status redovnog studenta.

**Članak 21.**

Korisnicima studentske stipendije koji imaju zaključen ugovor o jednogodišnjem stipendiranju, omogućiti će se nastavak stipendiranja ukoliko najkasnije do 31. listopada tekuće godine, dostave potvrdu o upisu u narednu godinu studija, Upravnom odjelu za društvene djelatnosti Grada Koprivnice i potpišu Aneks ugovora o jednogodišnjem stipendiranju.

**VII. UVJETI ZA VRAĆANJE I OSLOBAĐANJE OD OBVEZE VRAĆANJA STIPENDIJE**

**Članak 22.**

Korisnik studentske stipendije Grada Koprivnice koji završi studij kao redovni student u roku od jedne godine od završetka zadnjeg semestra studija, oslobađa se u potpunosti od obveze vraćanja primljenog iznosa stipendije.

**Članak 23.**

Korisnik studentske stipendije Grada Koprivnice koji završi studij kao redovni student u roku od dvije godine od završetka zadnjeg semestra studija, dužan je vratiti 50% od ukupno primljenog iznosa stipendije uvećanog za kamatu po stopi od 6% godišnje.

**Članak 24.**

Korisnik studentske stipendije Grada Koprivnice koji ne završi studij, prekine studij, koji završi studij u roku duljem od dvije godine od završetka zadnjeg semestra studija ili koji završi studij kao izvanredni student, dužan je vratiti ukupno primljeni iznos stipendije uvećan za kamatu po stopi od 6% godišnje.

**Članak 25.**

Radi ostvarivanja prava na oslobađanje od obveze vraćanja stipendije Grada Koprivnice, korisnici su dužni dostaviti sljedeće dokumente:

- pisani zahtjev za djelomično ili potpuno oslobađanje od obveze vraćanja

stipendije,

- potvrdu obrazovne ustanove o datumu završetka studija.

**Članak 26.**

Korisnik stipendije Grada Koprivnice koji ima uvjete za oslobađanje od obveze vraćanja stipendije dužan je Upravnom odjelu za društvene djelatnosti Grada Koprivnice podnijeti zahtjev za oslobađanje najkasnije u roku od trideset dana od završetka obrazovanja.

Po isteku roka iz stavka 1. ovog članka i neodazivanja na pismenu obavijest Upravnog odjela za društvene djelatnosti, Grad Koprivnica će protiv korisnika stipendije pokrenuti postupak naplate cijelog iznosa stipendije uvećanog za kamate po stopi od 6% godišnje.

**Članak 27.**

Korisnik stipendije koji je dužan u cijelosti ili djelomično vratiti stipendiju Grada Koprivnice, započinje odmah s otplatom, a najkasnije u roku od jedne godine od datuma stjecanja diplome, gubitka statusa redovnog studenta.

**Članak 28.**

Ukupan dug se sastoji od iznosa primljene stipendije i utvrđenih kamata. Kamata se računa od datuma isplate svake pojedine rate stipendije do datuma obračuna duga (datum kad je utvrđeno da se stipendija mora vraćati).

Zaduženi student koji ne može dug vratiti u cijelom iznosu sklapa s Gradom Koprivnicom Sporazum o podmirenju duga, a kojim se utvrđuju uvjeti, način otplate, otplatne rate i početak otplate duga. Nakon potpisa Sporazuma o podmirenju duga kamata se više ne obračunava.

**Članak 29.**

Povrat stipendije Grad Koprivnica osigurava sa zadužnicom.

U slučaju trajnog gubitka radne sposobnosti korisnika stipendije Grada Koprivnice ili u slučaju njegove smrti primljeni iznos stipendije se otpisuje.

**VIII. PRIJELAZNA I ZAVRŠNA ODBREDBA**

**Članak 30.**

Danom stupanja na snagu ovog Pravilnika prestaje važiti Pravilnik o stipendiranju studenata i učenika Grada Koprivnice («Glasnik Grada Koprivnice» broj 4/12., 3/13. i 7/14.).

**Članak 31.**

Ovaj Pravilnik stupa na snagu osmog dana od dana objave u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA: 604-02/15-01/0043

URBROJ:

Koprivnica, 12. svibnja 2015.

PREDSJEDNIK:

Zoran Gošek. dipl. ing.

**OBRAZLOŽENJE**

Na temelju ukazane potrebe, a sukladno utvrđenim nedostacima prilikom odobravanja studentskih stipendija Upravni odjel za društvene djelatnosti izradio je prijedlog novog Pravilnika o stipendiranju studenata sa slijedećim izmjenama.

Stipendiranje učenika biti će regulirano Odlukom o izmjenama Odluke o socijalnoj skrbi Grada Koprivnice.

Pravilnikom se utvrđuju mogućnosti financiranja na preddiplomskom, diplomskom i poslijediplomskom studiju studentima koji imaju prebivalište na području Grada Koprivnice najmanje dvije godine u neprekinutom trajanju. Temeljem prijedloga teksta Pravilnika, stipendije se dodjeljuju temeljem javnog natječaja. Potrebna dokumentacija za prijavu na natječaj detaljno je opisana u prijedlogu Pravilnika.

Novim Pravilnikom predviđeno je povećanje mjesečnog iznosa sa 500,00 na 550,00 kn koji bi se isplaćivao 12 mjeseci te bi tako studenti dobili godišnje ukupno 6.600,00 kn. Planirana sredstva u Proračunu u ukupnom iznosu 3.026.000,00 kn trebala bi za ovu godinu biti dostatna za isplatu ovakvog povećanog iznosa stipendije.

Prijedlogom Pravilnika je propisano da se kod bodovanja uspjeha studenta uzima u obzir prosjek ocjena završnog razreda srednjoškolskog obrazovanja, završnog rada i ocjena državne mature – obvezni dio.

Promijenjen je raspon bodovanja općeg uspjeha na način da se razdvojilo bodovanje studenata 1. godine studija i studenata na višim godinama studija na način da postoje dvije različite tablice. Dodano je bodovanje po uspjehu ostvarenom na obveznim ispitima državne mature (hrvatski jezik, strani jezik i matematika) koje do sada nismo imali. Povećan je raspon bodovanja po prihodima do maksimalno tri tisuće i petsto kuna po članu obitelji.

Detaljno je definiran obračun kamata i to na slijedeći način: ukupan dug se sastoji od iznosa primljene stipendije i utvrđenih kamata. Kamata se računa od datuma isplate svake pojedine rate stipendije do datuma obračuna duga (datum kad je utvrđeno da se stipendija mora vraćati).

Zaduženi student koji ne može dug vratiti u cijelom iznosu sklapa s Gradom Koprivnica Sporazum o podmirenju duga. U Sporazumu o podmirenju duga utvrđuju se uvjeti, način otplate, otplatne rate i početak otplate duga. Nakon potpisa Sporazuma o podmirenju duga kamata se više ne obračunava.

Stupanjem na snagu ovog Pravilnika prestaje važiti Pravilnik o stipendiranju učenika i studenata Grada Koprivnice („Glasnik Grada Koprivnice“ broj: 4/12., 3/13. i 7/14.).

Nositelj izrade: Predlagatelj akta:

Upravni odjel za društvene djelatnosti Gradonačelnica:

Pročelnica:

Kristina Cvitić, dipl. oec. Vesna Želježnjak, dipl. oec.